**Alutaguse maleva põhimäärus**

**1. peatükk ÜLDSÄTTED**

**§ 1.** **Üldsätted**

Põhimäärusega sätestatakse Alutaguse maleva sisemine korraldus, ülesanded, juhtimine, struktuuri moodustamise alused, allüksuste ja nende kollegiaalsete organite põhiülesanded ja vastutuspiirkonnad.

**§ 2.** **Esindamine**

Oma ülesannete täitmisel esindab malevapealik oma pädevuse piires malevat ja Kaitseliitu.

**§ 3. Tegevuse koordineerimine ja koostöö**

1. Malev teeb oma ülesannete täitmisel koostööd Kaitseliidu teiste struktuuriüksuste, Kaitseväe väeüksuste, kohalike omavalitsusüksustega ning Kaitseliidu ülema määratud ulatuses Eesti ja välisriikide asutuste ja isikutega.
2. Malev annab Viru maleva pealiku koordineerimisel tegevliikmetele sõjaväelist väljaõpet ja valmistab Kaitseväele ette võimeid sõjaliseks kaitsetegevuseks.
3. Maleva vastutuspiirkonnas tegutsevad Naiskodukaitse ringkond, Noorte Kotkaste malev ja Kodutütarde ringkond, kellega malev teeb koostööd ning tagab administratiiv- ja tagalatoetuse.

Maleva koosseisu kuuluvad Naiskodukaitse instruktor ja noorteorganisatsioonide noorteinstruktorid tegelevad Naiskodukaitse ja noorteorganisatsioonide arendustegevusega maleva vastutuspiirkonnas. Naiskodukaitse instruktor ja noorteorganisatsioonide noorteinstruktorid alluvad malevapealikule töökorralduslikes küsimustes.

**§ 4.** **Järelevalve**

Malevas teostatakse järelevalvet õigusaktides sätestatud korras.

**§ 5.** **Asukoht**

1. Ida-Viru maakond, staabi asukohaga Jaama 37, 41533 Jõhvi.
2. Alutaguse maleva vastutuspiirkond on Ida-Viru maakonna haldusterritoorium.

**§ 6. Struktuur ja koosseis**

1. Maleva struktuur ja koosseis kehtestatakse Kaitseliidu ülema kehtestatud korras.
2. Käesolevas põhimääruses sätestatakse malevapealiku vahetus alluvuses olevad allüksused ja nende vastutuspiirkond. Allüksused moodustatakse Kaitseliidu ülema kehtestatud korras.

**§ 7.** **Pitsat, sümbolid ja asjaajamine**

1. Maleva ja allüksuste sümbolid, eraldusmärgid ja teenetemärgid kehtestab Kaitseliidu keskjuhatus ning nende kandmise korra Kaitseliidu ülem. Ettepaneku maleva ja allüksuste sümbolite, eraldusmärkide ja teenetemärkide kehtestamiseks esitab maleva juhatus.
2. Dokumentide vormistamisel ja pitsati kasutamisel lähtub malev Kaitseliidu asjaajamiskorrast.

**§ 8.** **Inglisekeelne nimetus**

[Estonian Defence League](http://www.kaitseliit.ee/en/edl) Alutaguse District.

**2. peatükk** **MALEVA STRUKTUUR, JUHTIMINE NING MALEVA JA ALLÜKSUSTE PÕHIÜLESANDED**

**§ 9.** **Maleva ülesanne**

Malev:

1. tagab oma vastutuspiirkonnas valmisoleku reageerimiseks erinevatele kriisidele;
2. annab tegevliikmetele sõjaväelist väljaõpet ning valmistab Kaitseväele ette võimeid sõjaliseks kaitsetegevuseks;
3. annab liikmetele koolitust ja muud väljaõpet;
4. osaleb maakonnas toimuvate sõjaväeliste ja riigikaitse teemaliste väljaõppeürituste korraldamisel ning teeb koostööd maakonnas paiknevate Kaitseväe üksustega ning Siseministeeriumi valitsemisala asutustega;
5. teeb Kaitseliidu ülema määratud ulatuses koostööd maakonnas paiknevate riigiasutuste, komisjonide, haiglate, kohalike omavalitsuste asutuste ja vabatahtlike organisatsioonidega Kaitseliidu seaduses sätestatud ülesannete täitmiseks;
6. tagab õigusaktides sätestatud juhtudel maakonnas paiknevate objektide valve;
7. toetab riigikaitsealast teavitus- ja haridustegevust maakonnas ning riigikaitseõpetuse korraldamist maakonna koolides;
8. edendab kehakultuuri ja sporti liikmeskonna hulgas;
9. teeb koostööd kohalike asutuste ja elanikega suurendamaks elanike turvatunnet;
10. edendab maleva seltsielu;
11. täidab muid Kaitseliidu seadusest tulenevaid ülesandeid maleva vastutuspiirkonnas.

**§ 10.** **Malevapealik**

Malevat juhib malevapealik, kelle põhiülesanded on sätestatud Kaitseliidus seaduses, Kaitseliidu kodukorras ja ametijuhendis. Malevapealiku vahetus alluvuses on maleva staabiülem, malevkonna, üksikkompanii või üksikrühma pealikud ja valverühma ülem.

**§ 11. Malevapealiku abi**

1. Malevapealikul on abi, kes nimetatakse ametikohale ja vabastatakse ametikohalt Kaitseliidu ülema kehtestatud korra alusel.
2. Malevapealiku abi põhiülesanne on koostöö arendamine maavalitsusega ja omavalitsuste asutustega, teiste kohalike asutuste ja isikutega ning maleva kogukondliku ja seltskondliku tegevuse arendamine. Täpsemad malevapealiku abi ülesanded määrab malevapealik maleva juhatuse ettepanekul käskkirjaga.
3. Malevapealiku abi ametikohale nimetamisel tuleb lähtuda põhimõttest, et kandidaat on üldtunnustatud kohaliku elu tegelane, on kõrgete kõlbeliste väärtustega, omab oma ametiülesannete täitmiseks vajalikku autoriteeti, kogemusi ja kompetentsi. Malevapealiku abiks ei saa olla Kaitseliidus töötav tegevväelane või töötaja.

**§ 12. Maleva kollegiaalsed organid**

1. Maleva kollegiaalsed organid on esindajatekogu, juhatus ja revisjonikomisjon.

1. Maleva kollegiaalsete organite moodustamise alused, valimise kord ja ülesanded on sätestatud Kaitseliidu kodukorras.

**§ 13.** **Struktuur**

Malev koosneb maleva staabist, valverühmast ja allüksustest.

Valverühm täidab Kaitseliidu seaduse 8.peatükis toodud ülesandeid.

1. Maleva koosseisu võivad kuuluda otse malevkond ja üksikkompanii, üksikrühm kuulub otse maleva või malevkonna koosseisu. Üksikkompaniile ja üksikrühmale kohaldatakse malevkonna kohta sätestatut.

**§ 14. Maleva staap**

1. Maleva staap on malevapealiku tööorgan, mis ühtlasi nõustab, juhendab, koordineerib, kontrollib ja toetab maleva allüksuste tegevust.
2. Maleva staapi juhib maleva staabiülem. Staabiülema ülesanded on sätestatud ametijuhendis.
3. Maleva staabi struktuuri ja koosseisu kinnitab Kaitseliidu ülem.

**§ 15. Malevkond, üksikkompanii ja üksikrühm**

Malevapealikule vahetult alluv allüksus (malevkond, üksikkompanii või üksikrühm) on vabatahtlike juhtimisel toimiv kollegiaalseid juhtorganeid omav iseseisva toimevõimega üksus, millel on valmisolek ülesande täitmiseks.

1. Maleva allüksusel on oma territoriaalses või funktsionaalses vastutuspiirkonnas järgmised ülesanded:
2. allüksuse liikmetele sõjaväelise ja muu väljaõppe korraldamine;
3. liikmete valmisoleku tagamine allüksusele antud ülesannete täitmiseks;
4. liikmete värbamise ja arvestuse korraldamine;
5. kogukondliku ja seltskondliku tegevuse korraldamine;
6. Kaitseliidu positiivse nähtavuse suurendamine, sh teavitustöö korraldamine;
7. omatulu haldamine oma pädevuse piires;
8. muude malevapealiku antud ülesannete täitmine.

Maleval on järgmised allüksused:

1. Jõhvi malevkond vastutuspiirkonnaga Kohtla-Järve linna (välja arvatud Sirgala ja Viivikonna linnaosa), Jõhvi valla, Illuka valla, Kohtla valla Amula, Järve, Kaasikaia, Kaasikvälja, Kabelimetsa, Kohtla, Kukruse, Mõisamaa, Ontika, Paate, Peeri, Saka, Täkumetsa ja Valaste külade, Mäetaguse valla Aruküla, Atsalama, Jõetaguse, Kalina, Liivakünka, Metsküla, Mäetaguse, Pagari, Rajaküla, Tarakuse, Uhe, Võide ja Väike-Pungerja külade ning Mäetaguse aleviku ja Toila valla haldusterritoorium;
2. Avinurme malevkond vastutuspiirkonnaga Alajõe valla, Avinurme valla, Iisaku valla, Lohusuu valla ja Tudulinna valla haldusterritoorium.
3. Lüganuse malevkond vastutuspiirkonnaga Kiviõli linna, Püssi linna, Aseri valla, Kohtla-Nõmme valla, Lüganuse valla, Kohtla valla Roodu, Servaääre ja Vitsiku külade, Mäetaguse valla Apandiku, Arvila, Ereda, Kiikla, Ratva, Võhma ja Võrnu külade, Maidla valla, Sonda valla haldusterritoorium;
4. Narva malevkond vastutuspiirkonnaga Kohtla-Järve linna Sirgala ja Viivikonna linnaosade, Narva linna, Narva-Jõesuu linna, Sillamäe linna, Vaivara valla haldusterritoorium.
5. Malevkonnad jagunevad kompaniideks, rühmadeks ja jagudeks, üksikkompaniid jagunevad rühmadeks ja jagudeks ning üksikrühmad jagunevad jagudeks, mis moodustatakse Kaitseliidu ülema kehtestatud korras.

**3. peatükk MALEVA ALLÜKSUSTE JUHTIMINE JA KOLLEGIAALSED ORGANID**

**§ 16. Malevkonna pealik**

1. Malevkonda juhib malevkonna pealik, kes allub vahetult maleva pealikule. Malevkonna pealiku nimetab ametikohale ja vabastab ametikohalt Kaitseliidu ülem malevapealiku ettepanekul.
2. Malevkonna pealik:
3. juhib ja esindab malevkonda oma pädevuse piires;
4. korraldab malevkonna väljaõpet ja muud õppetööd;
5. vastutab malevkonnale ja allüksustele püstitatud ülesannete nõuetekohase täitmise eest;
6. teeb malevapealikule ettepaneku allüksuse pealike ametikohale nimetamiseks ja ametikohalt vabastamiseks;
7. valitseb malevapealiku otsusel malevkonnale ja liikmetele antud relvi, laskemoona ja muud sõjalist varustust;
8. täidab malevapealiku korraldusi ja viib ellu malevkonna juhatuse otsuseid;
9. töötab maleva juhatusega koostöös ja malevapealikuga kooskõlastatult välja malevkonna arengukava ja selle elluviimise tegevuskava;
10. kutsub kokku moodustatud malevkonna esimese üldkoosoleku;
11. korraldab malevkonna asjaajamist koostöös malevapealiku ja maleva staabiga;
12. korraldab malevkonna allüksuse järelevalvet koostöös malevapealiku ja maleva staabiga;
13. korraldab uute liikmete värbamist;
14. kaasab malevkonna liikmeid maleva ja malevkonna tegevustesse;
15. korraldab arvestuse pidamist malevkonna liikmete ja nende aktiivsuse üle;
16. ergutab ja esitab ergutamiseks või tunnustamiseks malevkonna liikmeid;
17. määrab malevkonna liikmetele distsiplinaarkaristusi vastavalt pädevusele või teeb juhatusele ettepanekuid kodukorra alusel meetmete kohaldamiseks;
18. korraldab malevkonna sisekommunikatsiooni ja teavitustööd;
19. suurendab Kaitseliidu positiivset nähtavust ühiskonnas;
20. annab oma pädevusele vastavalt käske ning kirjalikke ja suulisi korraldusi;
21. korraldab malevkonna ja selle allüksuste vahelist koostööd Naiskodukaitse ja Kaitseliidu noorteorganisatsioonide allüksustega;
22. annab malevapealikule ja malevkonna üldkoosolekule aru malevkonna tegevusest;
23. täidab muid malevapealiku antud ülesandeid.
24. Malevkonna pealiku äraolekul asendab teda malevkonna pealiku abi või malevapealiku määratud isik.

**§ 17. Malevkonna pealiku abi**

1. Malevkonna pealikul on abi, kelle nimetab ametikohale ja vabastab ametikohalt malevapealik malevkonna pealiku ettepanekul. Malevkonna pealikul võib olla mitu abi.
2. Malevkonna pealiku abi peamiseks ülesandeks on koostöö edendamine malevkonna ning kohaliku elanikkonna ja omavalitsuse vahel ning malevkonna seltskondliku elu korraldamine. Malevkonna pealiku abi täpsemad ülesanded määrab malevkonna pealik.

**§ 18. Malevkonna kollegiaalsed organid**

Malevkonna kollegiaalsed juhtorganid on:

* 1. üldkoosolek,
  2. juhatus,
  3. revisjonikomisjon.

**§ 19. Malevkonna üldkoosolek**

1. Malevkonna üldkoosoleku kutsub malevkonna juhatus kokku vähemalt üks kord aastas. Koosoleku päevakorra valmistab ette ja kinnitab malevkonna juhatus.
2. Malevkonna üldkoosolekul osalevad malevkonna pealik ja tema abi ning kõik malevkonna tegevliikmed.
3. Malevkonna üldkoosolek:
4. arutab malevkonna tegevusse puutuvaid üldküsimusi ja annab nende kohta arvamuse;
5. kinnitab malevkonna arengukava ja selle elluviimise kava;
6. valib malevkonna juhatuse ja revisjonikomisjoni liikmed;
7. valib malevkonna esindajad ja asendusliikme maleva esindajatekogule;
8. kiidab heaks revisjonikava;
9. teeb maleva juhatusele ettepaneku maleva auliikme kandidaadi esitamiseks maleva esindajatekogule;
10. arutab malevkonna kogukondlikke ja seltskondlikke tegevusi;
11. planeerib malevkonna omatulu kasutamist;
12. kuulab ära malevkonna juhatuse ja malevkonna pealiku aruande.

**§ 20. Malevkonna juhatus**

1. Malevkonna juhatusse kuuluvad malevkonna pealik, malevkonna pealiku abi ja kolm valitavat malevkonna tegevliiget, kes valitakse malevkonna üldkoosolekul ning kes vahetuvad samadel alustel nagu keskjuhatuse liikmed. Juhul kui malevkonna pealikul on rohkem kui üks abi, määrab malevkonna pealik malevkonna juhatusse ühe abidest. Üldkoosolekul võib valida ka malevkonna juhatuse asendusliikmed.
2. Malevkonna juhatuse tööd juhatab malevkonna pealik või teda asendama määratud isik. Malevkonna juhatus on otsustusvõimeline, kui koosolekust võtab osa vähemalt kaks juhatuse valitud liiget ja malevkonna pealik või teda asendama määratud isik.
3. Malevkonna juhatuse kutsub malevkonna pealik kokku vähemalt neli korda aastas.
4. Malevkonna juhatuse mittekorraline koosolek tuleb kokku, kui seda nõuavad kolm juhatuse liiget, kes esitavad malevkonna pealikule arutamisele tuleva juhatuse päevakorra.
5. Malevkonna juhatus:
6. hoolitseb malevkonna sissetulekute eest oma pädevuse piires;
7. kasutab liikmemaksudest ning annetustest laekunud rahalisi vahendeid vastavalt Kaitseliidu keskjuhatuse poolt kinnitatud riigieelarvevälise tulu kasutamise korrale;
8. teeb malevapealikule ettepanekuid maleva allüksuste struktuuri ajakohastamiseks;
9. teeb malevapealikule ettepanekuid liikmete vastuvõtmiseks ja väljaarvamiseks;
10. annab malevkonna pealikule juhiseid malevkonna kasutuses oleva vara valitsemiseks, välja arvatud relvad, laskemoon ja muu sõjaline varustus;
11. arutab malevkonna üldtegevust puudutavaid küsimusi;
12. lepib kokku toetajaliikme kohustuse toetuse andmisel;
13. teeb ettepanekuid malevkonna sümboolika kehtestamiseks;
14. tunnustab liikmeid või kohaldab kodukorras sätestatud meetmeid rikkumiste korral;
15. korraldab malevkonna kogukondlikke ja seltskondlikke üritusi;
16. koostab malevkonna tegevusaruande.

**§ 21. Malevkonna revisjonikomisjon**

1. Malevkonna revisjonikomisjon on vähemalt kolmeliikmeline. Liikmed valib kolmeks aastaks malevkonna üldkoosolek Kaitseliidu tegevliikmete seast. Juhatuse liikmeid revisjonikomisjoni ei valita. Komisjoni liikmed vahetuvad sarnaselt maleva revisjonikomisjoni liikmetega. Väljalangevat liiget võib tagasi valida.
2. Malevkonna revisjonikomisjoni ülesanded ja pädevus on sätestatud Kaitseliidu kodukorra 6. Peatükis.
3. Komisjoni otsuse põhjal võivad revideerimist teostada ka üksikud komisjoni liikmed.

**§ 22. Üksikkompanii ja üksikrühma juhtimine ning kollegiaalsed organid**

Maleva koosseisu kuuluva üksikkompanii ja üksikrühma juhtimisele kohaldatakse malevkonna juhtimise kohta sätestatut. Üksikkompaniil ja üksikrühmal on kollegiaalsed organid malevkonna organitega samadel alustel.